## Odluka o dodjeli koncesije za obavljanje djelatnosti radija na području Grada Šibenika (G-ŠI) ponuditelju Televiziji Šibenik d.o.o.

### NN 85/2005 (13.7.2005.), Odluka o dodjeli koncesije za obavljanje djelatnosti radija na području Grada Šibenika (G-ŠI) ponuditelju Televiziji Šibenik d.o.o.

# VIJEĆE ZA ELEKTRONIČKE MEDIJE

**1675**

Na temelju članka 62. stavka 5. i 6. Zakona o
elektroničkim medijima (»Narodne novine« broj 122/03) Vijeće za elektroničke
medije na svojoj 51. sjednici održanoj 27. lipnja 2005., a na temelju
provedenog Javnog natječaja za dodjelu koncesije za obavljanje djelatnosti
radija i/ili televizije broj 01/05 (»Narodne novine«, broj 153/04) i
provedenoga postupka utvrđivanja postojanja uvjeta za dodjelu koncesije donijelo
je

## ODLUKU

I. Koncesija za obavljanje djelatnosti
televizije na području Grada Šibenika (G-ŠI1)
dodjeljuje se ponuditelju Televizija Šibenik d.o.o.

II. Vrijeme trajanja koncesije je 5 (pet)
godina.

III. Godišnja naknada za koncesiju iznosi 24.000,00
(dvadesetčetiri tisuća) kuna i plaća se u korist
državnog proračuna. Naknada se plaća u 4 (četiri) jednaka obroka, pri čemu
svaki obrok dospijeva na naplatu danom isteka razdoblja za koje je naknada
plaćena. Ako Vijeće za elektroničke medije izmijeni visinu i način plaćanja
naknade za koncesiju za vrijeme trajanja ugovora o koncesiji nakladnik je dužan
postupiti sukladno takvim izmjenama.

IV. Ponuditelj je dužan u roku od 15 (petnaest)
dana od dana objave Odluke u »Narodnim novinama« uputiti Hrvatskoj agenciji za
telekomunikacije zahtjev za obavljanjem tehničkog pregleda radi utvrđivanja
prostornih i tehničkih uvjeta.

V. Rok za sklapanje ugovora o koncesiji je 60
(šezdeset) dana od dana objave Odluke u »Narodnim novinama«. Ako ponuditelj u
tom roku ne sklopi ugovor o koncesiji Vijeće će poništiti odluku o dodijeli
koncesije, a nakladnik nema pravo na naknadu štete.

VI. Sukladno članku 18. stavku 6. Pravilnika o
javnom natječaju za dodjelu koncesija za obavljanje djelatnosti radija i/ili
televizije (»Narodne novine«, broj 138/04) Hrvatska agencija za
telekomunikacije dužna je obaviti tehnički pregled u roku od 30 (trideset)
dana, a ukoliko to nije u mogućnosti, dužna je pisano obavijestiti Vijeće.

VII. Odluka će se objaviti u »Narodnim
novinama«.

Obrazloženje

Vijeće za elektroničke medije na svojoj 40.
sjednici održanoj 19. travnja 2005. godine donijelo je Odluku o raspisivanju
Javnog natječaja broj 01/05 za dodjelu koncesija za obavljanje djelatnosti
radija i/ili televizije. Javni natječaj objavljen je u »Narodnim novinama« broj
53/05 od 25. travnja 2005. godine i u propisanom roku na javni su natječaj
ponude dostavili ponuditelji Televizija Šibenik d.o.o. i Grcić
– Service Station d.o.o.

Vijeće je razmatranjem zaprimljene ponude
utvrdilo da ponuditelj ispunjava uvjete propisane Javnim natječajem. Tajnim je
glasovanjem odlučeno da se koncesija za obavljanje djelatnosti televizije na
području Grada Šibenika dodijeli ponuditelju Televizija Šibenik d.o.o.

Slijedom navedenoga odlučeno je kao u
dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je
ona konačna, ali se može pokrenuti upravni spor pred Upravnim sudom Republike
Hrvatske u roku od 30 dana od dana primitka odluke. Tužba se predaje ili šalje
neposredno sudu Republike Hrvatske u Zagrebu, a može se podnijeti i na zapisnik
kod redovnog suda nadležnog za obavljanje pravne pomoći.

Klasa: 612-12/05-02-49

Urbroj: 567-01/05-03

Zagreb, 1. srpnja 2005.

**Predsjednik Vijeća**

**mr****. sc.
Denis Peričić, v. r.**

Odluka, NN 85/2005-1675